En guide til brug af SMART-mål

En måde at skabe klare mål eller kvalificere eksisterende mål på er at anvende SMART- modellen, der er et udbredt og enkelt projektredskab.

SMART-modellen arbejder ud fra, at et mål skal være specifikt, målbart, accepteret, realistisk og tidsafgrænset.

**SMART** er et akronym for:

* **S**pecifikt
* **M**ålbart
* **A**ccepteret
* **R**ealistisk
* **Ti**dsbegrænset

Specifikt

Målet er formuleret tydeligt, veldefineret og afgrænset, så alle er klar over, hvad der refereres til, og hvad der skal opnås. Afklarende spørgsmål i forhold til at gøre et mål specifikt kan være:

* Hvad vil vi opnå?
* Hvorfor vil vi opnå det?
* Hvem er målgruppen?
* Hvad forstår vi ved ord som for eksempel "god" eller "fælles sprog"?

Målbart

Det kan dokumenteres, at målet er nået, og ændringerne er indtrådt. Afklarende spørgsmål i forhold til at gøre et mål målbart kan være:

* Hvordan kan vi vide, om ændringerne er indtrådt?
* Hvad har vi, når målet er nået, som vi ikke har i dag?

Accepteret

Alle, som skal levere resultaterne, bakker op om målet. Afklarende spørgsmål i forhold til at gøre et mål accepteret kan være:

* Giver målet mening for alle –praktikere og politikere?
* Kan alle involverede se deres egen rolle og eget ansvar?

Realistisk


Målet skal hænge sammen med virkeligheden. Afklarende spørgsmål i forhold til at gøre et mål realistisk kan være:

* Tror vi på, at målet kan nås i løbet af den afsatte periode?
* Har vi ressourcer (økonomi og medarbejdere) til at nå det?
* Hvad kan understøtte vores mål?
* Hvad kan modarbejde vores mål?

Tidsbestemt

Det skal fremgå klart, hvornår målet skal være nået. Afklarende spørgsmål i forhold til at gøre et mål tidsafgrænset kan være:

* Har vi fastsat tid for, hvornår vores mål skal være nået?
* Er det klart for alle involverede, hvornår vi skal nå vores mål?



Et eksempel på arbejdet med SMART-modellen

Et konkret eksempel på anvendelsen af SMART-modellen fra en skole, der arbejder med indsatser for tosprogede elever kan forløbe som følger:

Skolen har hidtil arbejdet med målsætningen:

*'Et tilfredsstillende antal forældre til tosprogede børn skal møde op til størstedelen af forældremøderne på skolen'.*

Efter arbejdet med SMART-parametrene har skolen fået konkretiseret målsætningen, så den i stedet hedder:

*'Ved alle forældremøder i det kommende skoleår deltager mindst 80 procent af forældrene til tosprogede børn'.*

Nu er målet blevet både specifikt (det gælder for alle forældremøder i det næste skoleår), målbart (klasselæreren kan registrere fremmødeprocenten ved hvert forældremøde), accepteret (idet målet er fastsat i samarbejde mellem skolens lærere og ledelse), realistisk (succeskriteriet er ikke 100 procent fremmøde, men 80 procent) og tidsafgrænset (målet gælder i det kommende skoleår).

Kilde: EMU Danmarks læringsprotal

<http://www.emu.dk/modul/en-guide-til-brug-af-smart-mål#>